ΓΡΑΠΤΗ ΕΡΩΤΗΣΗ P-3048/98

υποβολή: Mirja Ryynänen (ELDR) προς την Επιτροπή

(2 Οκτωβρίου 1998)

Θέμα: Καθυστερημένη χαρτογράφηση των καλλιεργησίμων επιφανειών και επιπτώσεις της στους φινλανδούς γεωργούς

Η αρμόδια για τον γεωργικό τομέα αρχή της Φινλανδίας δεν κατόρθωσε να ολοκληρώσει προ της έναρξης της διαδικασίας ελέγχου των ενισχύσεων της τρέχουσας καλλιεργητικής περιόδου την απαιτουμένη από την ΕΕ καταγραφή των αγρών. Ένεκα τούτου, δεν κατέστη δυνατή η έναρξη της βασιζομένης στην καταγραφή των αγρών διαδικασίας επαλήθευσης προ του Αυγούστου. Η καθυστέρηση αυτή οφείλετο κυρίως στο γεγονός ότι η επιλεγείσα μέσω της υποχρεωτικής κατά την ΕΕ διαδικασίας για την υποβολή προσφορών ιρλανδική επιχείρηση δεν κατόρθωσε να ολοκληρώσει εντός της καθορισθείσας προθεσμίας την απαιτουμένη για την καταγραφή των αγρών χαρτογράφηση των καλλιεργησίμων επιφανειών. Το πρόβλημα έγκειτο στο ότι λόγω λανθασμένου σχεδιασμού των διαφόρων τμημάτων κατά τη χαρτογράφηση, τα αποτελέσματα της μέτρησης των επιφανειών ήταν ανακριβή: π.χ. αποψιλωμένα τμήματα δασών είχαν καταγραφεί ως αγροί. Λόγω ελλείψεως χρόνου δεν κατέστη δυνατή η διόρθωση των καλλιεργησίμων επιφανειών βάσει των σχετικών προτάσεων των γεωργών και, κατά συνέπειαν, η χρησιμοποίηση των χαρτών κατά τη διαδικασία ελέγχου των ενισχύσεων του θέρους του τρέχοντος έτους.

Η Επιτροπή της ΕΕ έχει ζητήσει από την Φινλανδία να διπλασιάσει τον αριθμό των γεωργικών εκμεταλλεύσεων που θα ελεγχθούν ως προς τις καλλιεργήσιμες επιφάνειες με την αιτιολογία ότι οι επαληθεύσεις πρέπει να διενεργούνται τη δέουσα χρονική στιγμή. Κατά συνέπειαν, φαίνεται ότι η Επιτροπή πιστεύει ότι οι επαληθεύσεις πρέπει να πραγματοποιούνται προ της επιλογής των γεωργικών εκμεταλλεύσεων οι οποίες πρόκειται να ελεγχθούν επιτόπου. Σύμφωνα με τις φινλανδικές αρχές, η απαίτηση αυτή δεν είναι απόρροια οιωνδήποτε υφισταμένων διατάξεων.

Αξιοπερίεργο θεωρείται το γεγονός ότι η Επιτροπή απαίτησε την αύξηση των ελέγχων εν σχέσει με τις ενισχύσεις μόλις τον Ιούλιο, κάτι που έχει ως αποτέλεσμα να εισπράξουν ορισμένες γεωργικές εκμεταλλεύσεις τις κοινοτικές ενισχύσεις που τους αναλογούν με σημαντική καθυστέρηση. Η καθυστέρηση αυτή αναμένεται να προκαλέσει υπερβολικά προβλήματα, τόσο οικονομικά όσο και ψυχολογικά, στους φινλανδούς γεωργούς οι οποίοι δοκιμάζονται εφέτος και λόγω της χαμηλότερης εσοδείας των τελευταίων δεκαετιών.

Αναφορικά με τα ανωτέρω ερωτώ: Ποιά μέτρα προτίθεται να λάβει η Επιτροπή, αφενός, για την ανακούφιση της θέσης των γεωργών που αντιμετωπίζουν δυσκολίες και, αφετέρου, για την επίλυση ενός προβλήματος για τη δημιουργία του οποίου δεν φέρουν καμιά ευθύνη οι ίδιοι οι γεωργοί;

Απάντηση του κ. Fischler εξ ονόματος της Επιτροπής

(28 Οκτωβρίου 1998)

Το Αξιότιμο Μέλος του Κοινοβουλίου δύναται να παραπεμφθεί στην απάντηση που έδωσε η Επιτροπή στην γραπτή ερώτηση Ρ- 2826/98 της κας Heidi Hautala(1).

Οι αντισταθμιστικές πληρωμές για το καθεστώς των αροτραίων καλλιεργειών καταβάλλονται, βάσει του κανονισμού, μεταξύ της 16ης Οκτωβρίου και της 31ης Δεκεμβρίου που έπονται της συγκομιδής. Σύμφωνα με τις πληροφορίες που διαθέτει η Επιτροπή, η προθεσμία πληρωμής αυτή πρόκειται να τηρηθεί από τις φινλανδικές αρχές. Συνεπώς, φροντίζοντας αφενός να τηρήσει την αρμοδιότητά της να διασφαλίζει αποτελεσματικούς ελέγχους και αφετέρου να διασφαλίζει την πληρωμή των ενισχύσεων στους γεωργούς εντός των προθεσμιών που ορίζονται στον κανονισμό, η Επιτροπή εκτιμά ότι η ζητούμενη ενίσχυση των επιτόπιων ελέγχων δεν θα πρέπει να επιφέρει καθυστερήσεις στην καταβολή των ενισχύσεων στους Φιλανδούς γεωργούς.

(1) βλέπε σελίδα 13.